Somos los occidentales, y tovía meyor, los europeos, los qu´alimentamos un conceutu d´Historia, de decursu de los tiempos a mou de proyectil que va dende´l pasáu fasta´l futuru más llonxanu. Cuando un europeu cultu piensa na Historia, ta pensando na Historia europea y na de so país. Nun-y entra nel so cerebru, por más que lo tenga visto en delles enciclopedies y llibros sinópticos, una Historia de la Humanidá. Les Cróniques asturianes yeren la historia de los que yeren como ellosy más tovía, de los cristianos con voluntá imperativa de siguir la continuidá de los godos. Nun yera esauto, nun esistía esa continuidá namái que con tribus y pueblos celtizaos y autóctonos: celtes, cántabros, galaicos, etc. Pero pa l´entendimientu estranxeru, yá de los francos, yá de los muslimes, yera mester dafechamente presentase como godu. Y dientru de conceutos yá históricos, con voluntá de Futuru, nunca nun se dio idea tala como la d´una Humanidá. Non enantes del sieglu de les lluces, y tovía equí, nos tiempos dieciochescos, Humanidá significa Europa. 